دي مش خناقة
فى بنت مزنوقة فى الدايرة دي
البنت دي بيتم التحرش بيها دلوقتى
فى 3 او 4 ايدين دلوقتي جوا بنطالونها
و 3 او 4 ايدين تانيين جوا قميصها
و حوالي 10 رجالة بيشدوها و يمسكوها من كل حته فى جسمها
فى واحد بيقلعها الجزمة عشان واحد تاني يعرف يقلعها البنطلون بسهولة
و فى واحد ماسك فيها و بيقول انه بيحميها
لكنه فى الحقيقة متحرش
و ايده جوا ملابسها الداخلية
فى راجل بيقلع بنطلونه عشان يديهولها تلبسه
و واحد تاني بيحاول يديها الجاكيت بتاعه
و واحد بيحاول يغطيها و غيره كتير بيحاولوا يمنعوه بأسلحة و سكاكين
الناس اللي بيساعدوها بيقولوا لها “اجري”
و البنت بتصرخ و بتحاول تقولهم ان اللي حواليها مش بيساعدوها
و انهم بيشدوها تاني
هي خايفة تقع
و واحد بيحاول يقلعها البنطلون تاني
و محدش سامعها و هي بتصرخ
البنت مش عارفة تاخد نفسها من قوة التدافع
و هي علي وشك انها يغمي عليها
لكن لحسن حظها انها مش لابسة كوفية زي البنت التانية اللي كانوا هيخنقوها بيها
ولا البنت التالتة اللي اغتصبوها بألة حادة
ولا البنت الرابعة ولا الخامسة اللي اتخطفوا فى عربيات و مقدروش يهربوا منها
ولا الام اللي انتهكت قدام اولادها
البنات دول تم اغتصابهم جماعيا علي مرأي و مسمع من الجميع
البنات دول ما تخيلوش انهم يخرجوا احياء من جوا الدايرة دي
ولا حد هيروح للبنات دول بيوتهم و يقولهم انتو ابطال
لأن محدش عاوز يعرف عنهم
محدش عاوز يقرا او يسمع او يشوف
بس احنا مش هنسكت
مش هننكسر
و مش هنستخبي من الكسوف
فى حالات تحرش و اغتصاب جماعي بتحصل فى ميدان التحرير الشوارع المحيطة بيه
تعالي و اقف فى وش المغتصبين
لأن احنا مش ناويين نستخبي فى بيوتنا
ده ميداننا و دي ثورتنا و هنخوض المعركة دي لحد اخر نفس
ممكن تساعد بأكتر من طريقة, اتطوع فى قوة ضد التحرش